b'\n_START_ARTICLE_\nLipofuscin\n_START_PARAGRAPH_\nS pojmom lipofuscin ozna\xc4\x8dujemo fina rumeno-rjava pigmentna zrnca (granule), ki so sestavljena iz ostankov razgradnje lipidov v lizosomih. Nahajajo se predvsem v dolgo-\xc5\xbeive\xc4\x8dih celicah, kot so nevroni, kardiomiociti in hepatociti. Specifi\xc4\x8dno so zrnca organizirana okoli jedra in je tip lipokroma.\n_START_SECTION_\nNastanek in sestava\n_START_PARAGRAPH_\nLipofuscin je najverjetneje produkt oksidacije in polimerizacije membranskih nenasi\xc4\x8denih ma\xc5\xa1\xc4\x8dobnih kislin, in je lahko posledica po\xc5\xa1kodbe celi\xc4\x8dne membrane (plazmaleme), mitohondrijev in/ali lizosomov. Poleg lipidov so v lipofuscinu prisotni tudi sladkorji in kovine, kot so \xc5\xbeivo srebro (Hg), aluminij (Al), \xc5\xbeelezo (Fe), baker (Cu) in cink (Zn)._NEWLINE_Po nekaterih teorijah naj bi bil lipofuscin posledica neravnovesja med mehanizmi nastajanja in odstranjevanja lipidov. Tovrstno kopi\xc4\x8denje (akumulacija) je bilo npr. opa\xc5\xbeeno pri podganah ob aplikaciji inhibitorja proteaze, kot je levpeptin, po obdobju, ki traja nekaj mesecev, pa se je koli\xc4\x8dina lipofuscina vrnila na normalno raven, kar nakazuje na veliko aktivnost odstranjevalnih mehanizmov, kljub temu pa obstajajo dvomi o tovrstnem nastanku lipofuscina. Obstajajo tudi dokazi, da\xc2\xa0\xc2\xbbpravi lipofuscin\xc2\xab\xc2\xa0ni razgradljiv in vitro.\n_START_SECTION_\nMedicinski pomen\n_START_PARAGRAPH_\nKopi\xc4\x8denje lipofuscina v ve\xc4\x8djih koli\xc4\x8dinah je lahko indikator oz, je povezano z degeneracijo makule, lipofuscinozami (npr. Battenova bolezen), kroni\xc4\x8dno obstruktivnimi plju\xc4\x8dnimi boleznimi (KOPB), amiotrofi\xc4\x8dno lateralno sklerozo (ALS) in melanozo kolona. Povezan naj bi bil tudi z Alzheimerjevo boleznijo, vendar so raziskave pokazale, da se koli\xc4\x8dine lipofuscina v nevronih pri zdravilh in obolelih ljudeh ne razlikujejo, kar torej nakazuje na to, da lipofuscin nima pomembne vloge pri nastanku bolezni. Lipofuscin se sicer kopi\xc4\x8di s starostjo in v ve\xc4\x8djih koli\xc4\x8dinah blokira proces avtofagije, kar posledi\xc4\x8dno vodi v kopi\xc4\x8denje starih in po\xc5\xa1kodovanih organelov, s tem pa do raznih po\xc5\xa1kodb (npr. DNK)._NEWLINE_Nizkokalori\xc4\x8dna hrana in vitamin E naj bi zmanj\xc5\xa1ala ali ustavila nastanek lipofuscina.'